text: Nu bliver det rigtig vinter: Søndagssne på vej
  28 december 2014 kl. 06.25
  Frem med handskerne, huen og de varme sko. Vinteren rykker for alvor til det syd- og sønderjyske de næste par dage.
  Det bliver koldt, vådt og smukt. Sådan lyder i hvert fald den seneste prognose søndag morgen for søndagsvejret.
  - I løbet af eftermiddagen rykker snevejret ned til det sydjyske fra nord, så der kommer mellem 2-5 cm sne, fortæller vagtchefen ved DMI til TV SYD søndag morgen.
  Og vi kan godt regne med, at sneen bliver liggende i et stykke tid.
  - Det bliver frostgrader, så det bliver rigtig vinter et par dage nu, fortæller vagtchefen.
  I Vestjylland bliver det dog ikke helt så koldt, så her kan det være, at nedbøren kun kommer i form af slud.
  Når det første lavtryk har passeret i løbet af søndag eftermiddag, aften og nat, så kommer der en ny snebyge mandag.
  - Der kommer lidt mere sne mandag, men det kan ligge sig som slud og sne, forudser vagtchefen.
  Så på med vinterhumøret og vanterne. Nu skal vi ud og nyde vintervejret.
  